Ladedør | Gammelgaard.se
Ladedør
Pinsens projekt var – sammen med Bjarne – at renovere døren på laden.
Træværket er slidt (nederst MEGET slidt!), konstruktionen er generelt ved at falde fra hinanden, det nederste hængsel mangler både i stolpen og på døren og så består den højre dørstolpe (som ikke ses på billedet) blot af et råddent bræt. Det betyder at indtil nu har man skullet lukke døren meget forsigtigt (kun et hængsel og, skal vi kalde det ‘løsagtig’ konstruktion), stable den op på nogle letbetonblokke, så den er nogenlunde vandret og så finde et bræt at holde den lukket med.
Jeg har meget gammelt træ liggende i laden! Så det lykkedes at finde en bred gammel gulvplanke i nogenlunde de rigtige dimensioner og en stolpe som døren kan lukke ind til (en EGE-stolpe tror jeg s’gu! Den stolpe står nok stadig, når resten af laden en gang er gået til!). Det gamle hængsel lå der også, omend det skulle ha’ en tur med den STORE hammer, før det var nogenlunde lige.
For at gøre en lang historie kort: Det rådne træ blev skåret væk, døren blev forlænget med et gulvbræt (Lidt ligesom den gang mine bukser blev forlængede i 70’erne :-D), der blev ‘hængslet’ og ‘stolpet’ og nu virker døren igen. Største udfordring viste sig at være , at døren er tung som et ondt år (tak til Bjarne for muskelkraft) og pga ‘løsagtigheden’ ikke helt nem at tumle.
Jeg synes resultatet er blevet godt, men er lidt i tvivl om, om jeg skal tjære døren, for at forlænge holdbarheden. Hvad syn’s I?
Dette indlæg blev udgivet i Laden og tagget genbrug, gør-det-selv, ladedør den 30. maj 2015 af Steffen.
← Vandhul og nyt hügelbed Hügelbedprojekt, der fik et måske-aspargesbed som ‘bi-resultat’ →